Author: elchanan
Company: home

סיפור טיול רגועים נובמבר 2001 של קארין ואלחנן

(מוזיקת פתיחה – טם טם טם טם טם טם טם טם)
(מבט כללי על האולפן, פניו המפחידים של המנחה גפי רינת  ומאחוריו מיגוני רכיבת האופנוע שלו שהוריד אך לפני רגע).
גפי רינת : (בקול בס מפחיד) "שלום לכם, ותודה שבחרתם להיות איתנו באופנובודק. בעקבות פרסומים המבטיחים שמיים ומלואם בטיולי הרגועים של קארין ואלחנן, יצא תחקירן תוכנית אופנובודק לתחקיר מעמיק כדי לבדוק -  הצעקתה?
באמצעות מצלמה נסתרת חקר התחקירן שלנו, וחזר עם ממצאים חמורים . קארין ואלחנן, מארגני הטיול הזה נמצאים אצלנו באולפן להשיב על מספר שאלות נוקבות" (קלוז אפ של קארין ואלחנן משתדלים להעלם בתוך כסאות האורחים ולהבלע מתחת לשולחן)," אך תחילה – בואו נראה את כתבת התחקיר של תחקירן אופנובודק -  חד עין".
(כתבה שצולמה בשבת ה-24/11. בכתבה נראים 33 אופנוענים מחייכים נוסעים להם בכיף ביום חורף יפה ושמשי, כשאחריהם רודף גורר למקרה תקלה, שותים קפה טוב עם קרואסון בקפה 80, מבקרים במשכן האומנויות בעין חרוד, אוכלים ארוחת צהריים עשירה במסעדת נעורה ומקנחים בתצפית נוף מדהימה עם הדרכה בקרני חיטין).
חזרה לאולפן המעוצב בצורת אולם תצוגה לאופנועים - 
גפי רינת : (בקול רציני ופנים רגוזות) "מזעזע… פשוט מזעזע… אך לפני הראיון הנוקב, פרסומות" (פייד אאוט של קארין ואלחנן חיוורים, דמעות בעיניהם – כאילו יתעלפו עוד רגע).
פרסומת – 
 עשרות אופנוענים נהנים מהחיים,  מטיילים בניחותא, שומרים על רווחים בנסיעה מדורגת במהירות המותרת בכבישים יפהפיים בתוך נוף כפרי, מתחילים ומסיימים טיול בשעות האור – ממש אידיליה – מסיימת את הפרסומת גברת א. פנוע – "זה כדאי!!".
חזרה לתוכנית – 
גפי רינת : (פניו ממלאות את המסך) "תודה שבחרתם להשאר איתנו" (מפנה מבטו המאיים לקארין ואלחנן) " איך יש לכם החוצפה והאומץ להוציא טיול כזה בכוחות עצמכם, ועוד במסווה של טיול אופנועים מהנה ורגוע.איך אתם מעיזים??".
אלחנן (בקול סדוק ומבוהל) : "מה כבר עשינו, הרי דאגנו לטיול הכנה, הצבנו מרשלים בכל צומת למנוע טעויות, ציינו כל פנייה וכביש מחורץ, תכננו מסלול מרתק ויפהפה, התקנו קשר פנים של יהודה טל בקסדות, ביקרנו באחד מתצפיות הנוף היפות ביותר בארץ – בקרני חיטין, מה עוד היינו אמורים לעשות??" (דמעות עולות בעיניו).
גפי רינת : " נכון, דאגתם גם לשיבוץ מוזיאון אמנות אחד מהיפים בארץ השוכן בתוך מבנה יפהפה שהוקם בשנת 1948 יחד עם מזון משובח, הכל נכון – אך הגד לי אלחנן – דאגת לבדיקה ביקרוביולוגית של המזון שהוגש למשתתפים?  האם אתה יודע כמה מיקרובים, חיידקי קולי וקוליפורמים יכולים לשכון בתוכו?"
אלחנן: "לא-אבל ביקרנו שבועיים לפני כן בכל המקומות ווידאנו שהאוכל יהיה זול וטעים, ואף השגנו דיל והנחה".
גפי רינת: " האמנם? ואמרי לי קארין, חוץ מהעובדה שאת הולכת ומשמינה, ושאת הטיול עשית בתוך רכב 4 גלגלי, איך יש לך החוצפה לתדלק בתחנת דלק לפני שוידאתם שהמתדלקים מקפידים לאפס את המונה במשאבה? ודרך אגב -  האם בדקתם את איכות הדלק והשמנים בתחנה? 
קארין (במבטא צרפתי, חצי בוכה) : "לא, לא בדקנו, היינו צריכים לבדוק?".
גפי רינת : (מחקה את מבטאה הצרפתי) "ודאי שהייתם צריכים. לא מספיק להכין תוכנית טיול כה מדויקת וקפדנית, צריך להכנס גם לפרטים הקטנים".
קארין ואלחנן יחד (במקהלה ובקול נשבר) : "לא ידענו"
גפי רינת : "לא ידעתם, מה??? והגידו לי, זה שמגוון כלים נוסע יחד גורם לבלאי מואץ של הכביש, האם עובדה זו ידועה לכם?? וכל האנשים שכל כך נהנו בטיול וחזרו עם חוויות – הלא ביום לאחר מכן יבלו בסיפורים למשפחה ולחבריהם בעבודה במקום לעבוד – הלא יש כאן בזבוז משווע לשוק העבודה הישראלי. והאם הקפדתם על כל פרט בסיפור ההיסטורי והגיאוגרפי בקרני חיטין? מאין לכם שכל המידע המפורט והמעניין שמסרתם אכן מדוייק, האין כאן הטעיית הצרכן האופנוען התמים??" (מניד בראשו לעברם בתנועה של נו..נו..נו) "נמצא איתנו יועצנו המוטורי המומחה לענייני אופנוענות ט. ציבוביל. מר ציבוביל מה דעתך על הרשלנות הפושעת של שני הפוחזים הללו?" (מחווה ידיו לעבר קארין ואלחנן האוחזים וחובקים אחד את השני בבהלה).
ט. ציבוביל : "אכן מקרה קשה של טיול אופנועים שהשתבש. אני לא מבין איך אפשר להנות מטיול כזה, איך אפשר לסוע במהירות המותרת, לסיים טיול ללא תאונות ועם חיוך, לבקר באתרים, לאכול טוב, בלי איזה אופנוען שיעשה ווילי או סתם ישכיב את האופנוע בסיבובים ויקלקל את תדמית האופנוענים בארץ, אני לא מבין איך אפשר להנות מטיול כזה? והכי חשוב – טיול אופנועים עם עצירות שלא לצורכי תדלוק?? מי שמע על טיול כזה?? לא אני !!!". 
גפי רינת : (בקריצה לעברו של המומחה) " תודה לך ציבוביל. אלחנן וקארין (במבט מאיים), יש לכם עוד משהו להגיד לפני סיום?".
אלחנן וקארין : " אהה… נו… תשמע… תראה… לא התכוונו… אנחנו לא יודעים מה להגיד… אבל יש עוד טיול אחד כזה ביום שבת ה- 22/12 שיהיה לכיוון מרכז הארץ, אתה והמומחה ציבוביל מוזמנים לבוא ולבדוק שנית.
גפי רינת : " אנחנו בהחלט נבדוק" (פונה לצופים) "חזרו אלינו בתוכנית הבאה בה נחשוף באופן בלעדי וחמור את  העצומות וההפגנות המחרידות והראויות לגינוי של ציבור האופנוענים נגד הרפורמה הצודקת וההוגנת של צדיקת הדור הגברת המהוללת ציפי סמט ירום הודה, ועד התוכנית הבאה – זכרו ושננו את הסיסמה - "חייו של רוכב אופנוע -  שווים פחות מכרטיס לקולנוע".
מוזיקת סיום וכתוביות (פייד אאוט של קארין ואלחנן מעולפים על רצפת האולפן).

נכתב על-ידי יובל (זה עם  ה-GS האדום).

תודות:
-	לאתר www.riders.co.il  והמידעון המקוון על שיתוף הפעולה
-	ליהודה טל על המירסים, בתוספת קשר פנים לקסדה (שימושי מאד!)
-	לאביגדור קוק על תכנון המסלול
-	לדורון מאופנוגרר על שרותי הגרר, הסבלנות והנוכחות הנעימה
-	לאורן קוסלובסקי על  הווסטים ודפי תוכנית הטיול
-	לחברת מולטיויו על הדפסת הדפים והוספת קופון הנחה למשתתפי הטיול
-	ליובל קנון (נהג) וקרין כהן (מאספת) על המכונית המאספת
-	לגדי גופינקל על דפי תוכנית הטיול (נוספים לאלו "של" אורן)
-	לערן בן אליא על תרומת המכונית המאספת לטיול ההכנה ולטיול עצמו
-	לאמיתי ונטמן, ירון קופרמן, עמית גניש, גנדי ווירן, מאיר ברוכים, שי בוסה על סימון הצמתים
-	ואם שכחתי מישהו – סליחה

אלחנן שרון